## Pravilnik o unutarnjem redu u Parku prirode "Telašćica"

### NN 38/1996 (14.5.1996.), Pravilnik o unutarnjem redu u Parku prirode "Telašćica"

# DRŽAVNA UPRAVA ZA ZAŠTITU KULTURNE I PRIRODNE BAŠTINE

Na temelju članka 30. Zakona o zaštiti prirode ("Narodne novine" br.
30/94 i 72/94), a u svezi s člankom 37. stavak 1. točka 8. Zakona o ustrojstvu
i djelokrugu ministarstva i državnih upravnih organizacija ("Narodne novine"
br. 72/94), ravnatelj Državne uprave za zaštitu kulturne i prirodne baštine
donosi

## **P R A V I L N I K**

### **O UNUTARNJEM REDU U PARKU PRIRODE "TELAŠĆICA"**

I. OPĆE ODREDBE

Članak 1.

Ovim Pravilnikom uređuju se pitanja zaštite, unapređenja i korištenja
parka prirode "Telašćica" (u daljnjem tekstu: Park prirode), te propisuju
prekršaji i određuju upravne mjere za nepoštivanje odredaba ovoga Pravilnika.

Članak 2.

Zaposlenici Javne ustanove "Park prirode Telašćica" (u daljnjem tekstu:
Ustanova), fizičke i pravne osobe koje na području Parka prirode obavljaju
dopuštene djelatnosti, te stanovnici, vlasnici ili ovlaštenici prava na
nekretninama na području Parka prirode, i posjetitelji Parka prirode dužni
su se pridržavati odredaba ovoga Pravilnika.

Članak 3.

Ustanova je dužna skrbiti o zaštiti, održavanju i promicanju Parka prirode.

II. UNUTARNJI RED U NACIONALNOM PARKU

***1. Plovidba i privez plovila***

Članak 4.

Stalni privez plovila mogu imati službena plovila Ustanove i vlasnici
i ovlaštenici prava na nekretninama na području Parka prirode.

Privremeni privez plovila dozvoljen je samo u posebno označenim i za
to određenim lučicama i sidrištima.

Članak 5.

Izvan označenih prostora zabranjen je privez ili sidrenje plovila bez
posebnog odobrenja Ustanove.

Članak 6.

Kretanje plovila u Parku prirode dozvoljeno je uz dopuštanje Ustanove.

Članak 7.

Radi onemogućavanja nedozvoljene plovidbe u području Parka prirode Ustanova
može postaviti vidljive zapreke i oznake na moru.

Članak 8.

Od crte koja spaja krajnje točke rt "Pod Poljica" i rt "Gubac" pa prema
dnu uvale Telašćica brzina plovila ne smije biti veća od 10 NM.

Brzina kojom plove plovila u uvalama u kojima se zadržava veći broj
plovila (Mir, Tripuljak, Krševica, Kučimul, Magrovica, Pod Dugo polje,
Pasjak i Jaz) ne smije biti veća od 5 NM.

Članak 9.

Ustanova će na vidna mjesta postaviti oznake o ograničenju brzine.

***2. Kupanje i obavljanje podvodnih aktivnosti***

Članak 10.

Na području Parka prirode dozvoljeno je kupanje.

Članak 11.

Zabranjeno je obavljanje podvodnih aktivnosti (športsko - rekreacijsko
ronjenje, podvodno snimanje, podvodna natjecanja i podučavanje ronjenju)
na području Parka prirode bez odobrenja Državne uprave za zaštitu kulturne
i prirodne baštine (u daljnjem tekstu: Državna uprava).

Za ronjenje uz upotrebu ronilačke opreme plaća se naknada koju određuje
ravnatelj Državne uprave.

***3. Istraživanje mora, morskog dna i morskog podzemlja***

Članak 12.

Pravne ili fizičke osobe mogu u Parku prirode obavljati istraživanja
mora, morskog dna i morskog podzemlja na temelju posebnog odobrenja Državne
uprave.

***4. Ribolov***

Članak 13.

Na području Parka prirode ribolov je dozvoljen samo pod uvjetima i na
način propisan ovim Pravilnikom.

Sukladno stavku 1. ovoga članka dozvoljen je ribolov na području Parka
prirode na temelju dozvole, uz uporabu slijedećih ribolovnih alata po jednom
plovilu:

- jednostruke mreže stajačice ukupne dužine 200 m, veličine oka najmanje
10 mm;

- trostruke mreže stajačice (poponice) ukupne dužine 100 m i veličine
oka na središnjem zastoru (mahi) najmanje 40 mm;

- kogol veličine oka najmanje 12 mm;

- najviše 5 vrša za lov riba i rakova širine oka najmanje 30 mm;

- povraz s kukom za lov liganja sa i bez uporabe osvjetljenja;

- parangal do 150 udica;

- lov ostima sa i bez osvjetljenja;

- najviše 2 naprave (trapule) za lov velikog crva;

- povraz (odmet, kančenica, povlačni povraz-panula) najviše 3 komada;

- plivajući povraz (samica) najviše 10 komada.

Članak 14.

Ribolov iz članka 13. ovoga Pravilnika može se obavljati uz istovremenu
upotrebu do tri različita navedena ribolovna alata.

Članak 15.

U obavljanju ribolova ostima uz uporabu osvjetljenja smije se upotrebljavati
samo:

- osvjetljenje jačine do 1000 kandela (Cd),

- plovilo koje se u ribolovu kreće samo uz upotrebu vesala.

U obavljanju ribolova iz stavka 1. ovoga članka zabranjena je uporaba
plovila sa ugrađenim staklom na dnu plovila.

Članak 16.

Dozvolu za obavljanje ribolova izdaje Ustanova.

Dozvola se izdaje za dnevni ribolov ili za duže vrijeme, a najduže za
godinu dana.

Visina naknade ovisi o duljini trajanja dozvole.

Za dozvolu se plaća naknada koju utvrđuje ravnatelj Ustanove.

Članak 17.

Na području Parka prirode može se obavljati i rekreacijski ribolov na
temelju dozvole, uz uporabu najviše 3 komada povraza (odmeta, kančenica,
povlačni povraz-panula).

Članak 18.

Za rekreacijski ribolov na području Parka prirode mora se dobiti dozvola
koju izdaje Ustanova. Za dozvolu se plaća propisana naknada.

Dozvola se izdaje najmanje za jedan dan, a najviše za godinu dana.

Ovisno o duljini važenja dozvole plaća se iznos naknade.

Iznos naknade za obavljanje rekreacijskog ribolova utvrđuje ravnatelj
Ustanove.

Članak 19.

U rekreacijskom ribolovu dozvoljen je dnevni ulov do 3 kg ribe po dozvoli.

Količina ulova iz stavka 1. ovoga članka može biti i veća ako se radi
o ulovu jedne ribe teže od 3 kg.

Članak 20.

Zabranjena je upotreba ribolovnih alata koji nisu navedeni u članku
13., 15. i 17. ovoga Pravilnika.

Članak 21.

Zabranjen je lov, sakupljanje i vađenje školjkaša i drugih morskih organizama
na području Parka prirode.

Dozvoljen je lov, sakupljanje i vađenje školjkaša i drugih morskih organizama
u znanstvene i obrazovne svrhe na temelju dopuštenja Državne uprave.

***5. Lov***

Članak 22.

Na području Parka prirode dozvoljen je lov životinja na temelju dozvole.

Dozvolu za lov izdaje Ustanova.

Za dozvolu se plaća naknada koju propisuje ravnatelj Ustanove.

Lov životinja obavlja se na temelju lovnogospodarske osnove i uvjeta
koje utvrđuje Državna uprava.

Za ulovljenu životinju plaća se naknada koju utvrđuje ravnatelj Ustanove.

***6. Zaštita živog i neživog svijeta kopna***

Članak 23.

Na području Parka prirode zabranjeno je sjeći šume ili pošumljavati
bez dopuštenja Državne uprave.

Članak 24.

Na području Parka prirode zabranjeno je branje, sječa i oštećivanje
biljnog pokrova, osim na postojećim ratarskim i pašnjačkim površinama.

Članak 25.

Zabranjeno je unošenje stranih (alohtonih) životinjskih i biljnih vrsta
na području Parka prirode bez dopuštenja Državne uprave.

Članak 26.

Zabranjeno je loženje vatre izvan naselja i mjesta koja su posebno označena
i određena za tu namjenu.

Članak 27.

Zabranjeno je iskorištavanje mineralnih sirovina, mijenjanja krajolika,
kao i bilo koje drugo korištenje prirodnih izvora.

Članak 28.

Na području Parka prirode zabranjeno je:

- graditi i postavljati objekte bez dopuštanja Državne uprave,

- odlaganje građevinskog materijala,

- odlaganje industrijskog i kućnog otpada,

- ispuštanje tekućina i upotreba kemijskih sredstava kojima se može
ugroziti izvornost biljnog i životinjskog svijeta.

Članak 29**.**

Kretanje pasa dozvoljeno je samo na šetnim stazama uz pratnju vlasnika
i uz obavezno nošenje brnjice.

***7. Posjetitelji***

Članak 30.

Posjetitelji Parka prirode mogu u njega ući na mjestima koja su određena
kao ulaz u Park prirode.

Članak 31.

Za ulaz u Park prirode plaća se naknada Ustanovi.

Iznos naknade za ulaz u Park prirode utvrđuje ravnatelj Ustanove.

Za vrijeme svog boravka, kretanja i razgledavanja Parka prirode posjetitelji
su se dužni pridržavati uputa koje su otisnute na ulaznici, informativnim
pločama te drugim oznakama u Parku prirode.

Članak 32.

Ustanova određuje pravce kretanja i mjesta koji se mogu posjećivati.

Pravci kretanja i mjesta koji se mogu posjećivati moraju biti odgovarajuće
označeni.

Članak 33.

Unutar granica Parka prirode dozvoljeno je kretanje posjetitelja samo
na područjima i stazama koje su označene i namijenjene razgledavanju i
posjećivanju.

Kretanje posjetitelja izvan područja i staza iz stavka 1. ovog članka
dozvoljeno je samo uz pratnju zaposlenika Ustanove.

Članak 34.

Ustanova će vlasnicima nekretnina izdati iskaznicu za nesmetano kretanje
do nekretnina.

Članak 35.

Zabranjeno je kretanje osobama s vatrenim oružjem na području Parka
prirode.

Vatreno oružje na području Parka prirode mogu nositi samo službene i
ovlaštene osobe u skladu sa zakonom.

***8. Obavljanje djelatnosti***

Članak 36.

Pravne i fizičke osobe koje obavljaju djelatnosti na području Parka
prirode dužne su postupati u skladu sa zakonom, provedbenim propisima donesenim
na temelju zakona i ovim Pravilnikom.

Za obavljanje djelatnosti na području Parka prirode potrebno je odobrenje
Ustanove.

Za izdavanje odobrenja plaća se naknada čiji iznos utvrđuje ravnatelj
Ustanove.

Zabranjeno je snimanje u Nacionalnom parku u komercijalne svrhe bez
odobrenja Ustanove.

III. PROTUPOŽARNA ZAŠTITA

Članak 37.

Protupožarnu zaštitu Parka prirode Ustanova provodi i u cilju preventivnih
protupožarnih mjera koja osigurava i organizira:

1. stalnuosmatračno-dojavnu službu, koju obavljaju djelatnici
protupožarne zaštite Ustanove,

2. stalnu prohodnost puteva i staza kroz šume i šumsko zemljište,

3. ispravnost uređaja za gašenje požara i njihovo stalno tehničko osuvremenjivanje,

4. zabranu loženja vatre izvan naselja i mjesta koja su posebno označena
za tu namjenu.

Mjere protupožarne zaštite Parka prirode djelatnici Ustanove provode
u skladu s općim aktom i operativnim programom Ustanove.

IV. NADZOR I UPRAVNE MJERE

Članak 38.

Nadzor nad provođenjem ovoga Pravilnika obavlja Ustanova te nadležna
tijela državne uprave u skladu sa svojim djelokrugom.

Članak 39.

Neposrednu zaštitu u Parku prirode obavljaju nadzornici.

Članak 40.

Nadzornik Parka prirode ima službenu iskaznicu .

Sadržaj i oblik iskaznice propisuje ravnatelj Državne uprave.

Članak 41.

Nadzornik Parka prirode ima propisanu odoru na kojoj je istaknut znak
Parka prirode.

Izgled i boju odore i znaka propisuje ravnatelj Državne uprave.

Članak 42.

Nadzornik Parka prirode smije za vrijeme obavljanja službe nositi oružje.

Vrstu, uvjete i vrijeme nošenja oružja za vrijeme obavljanja službe
određuje ravnatelj Ustanove, u skladu sa zakonom.

Članak 43.

Protiv fizičke ili pravne osobe koja obavlja radnje protivne odredbama
ovoga Pravilnika nadzornik Parka prirode je ovlašten podnijeti prekršajnu
prijavu, ili je kazniti na licu mjesta.

Članak 44.

U obavljanju nadzora nadzornik Parka prirode ima ovlaštenje:

- zatražiti osobnu iskaznicu ili drugu ispravu na temelju koje se može
utvrditi identitet osobe,

- pregledati prtljagu i prijevozno sredstvo osobe,

- pregledati osobu ako se osnovano pretpostavlja da nosi vatreno oružje,

- zatražiti predočenje posebnog odobrenja za obavljanje određene djelatnosti
ili kretanja Parkom prirode, kada je to propisano ovim Pravilnikom,

- zabraniti plovidbu pravnoj ili fizičkoj osobi ako ne posjeduje propisano
ovlaštenje ili ulaznicu za kretanje Parkom prirode,

- narediti uklanjanje privremenih objekata koji su postavljeni bez odobrenja
ili protivno odobrenju, odnosno odredbama ovoga Pravilnika,

- narediti izvršenje obveza ako u postupku nadzora utvrdi da se one
ne obavljaju prema odredbama ovoga Pravilnika,

- poduzimati i druge radnje i mjere potrebne za provođenje unutarnjeg
reda propisanog ovim Pravilnikom.

Ako fizičke ili pravne osobe ne postupe po rješenju nadzornika u obavljanju
nadzora, nadzornik može, u opravdanim slučajevima i kada je to po prirodi
obveze, narediti izvršenje obveze putem trećih osoba i u skladu sa zakonom
provesti postupak naplate troškova od osobe koja je bila dužna postupiti
po rješenju.

Članak 45.

U obavljanju nadzora po ovom Pravilniku, nadzornik Parka prirode ovlašten
je:

- privremeno oduzeti ribolovni alat, i oduzeti ulov, ako je osoba zatečena
u ribolovu bez dozvole,

- privremeno oduzeti opremu ako je osoba zatečena u obavljanju podvodnih
aktivnosti bez odobrenja,

- privremeno oduzeti oružje koje osoba nosi bez odobrenja,

- oduzeti i drugi protupravno prisvojeni dio živog i neživog svijeta
koji pripadaju Parku prirode, te privremeno oduzeti sredstva kojima je
izvršeno protupravno prisvajanje,

- zabraniti prodaju i privremeno oduzeti robu koja se na području Parka
prirode prodaje suprotno odredbama ovoga Pravilnika,

- izreći mandatnu kaznu.

Članak 46.

Nadzornik Parka prirode ovlašten je izreći kaznu na mjestu prekršaja
u slučajevima propisanim ovim Pravilnikom.

O naplaćenoj kazni na mjestu prekršaja izdaje se potvrda.

Ako prekršitelj iz bilo kojeg razloga ne plati kaznu na mjestu prekršaja,
može to učiniti u roku od osam (8) dana od dana kad je učinjen prekršaj.

Članak 47.

U postupku provođenja nadzora nadzornik donosi rješenje.

Žalba protiv rješenja nadzornika može se izjaviti Državnoj upravi.

Članak 48.

Na vođenje upravnog postupka, kao i na druge radnje u postupku nadzora
nad provođenjem reda propisanog ovim Pravilnikom primjenjuju se odredbe
Zakona o općem upravnom postupku.

V. OZNAKE UNUTAR NACIONALNOG PARKA

Članak 49.

Označavanja na području Nacionalnog parka obavljaju se sukladno prostornom
planu i ovom Pravilniku.

Jezično označavanje obvezno je na hrvatskom i engleskom jeziku.

Jezično označavanje može biti i na nekom drugom svjetskom jeziku o čemu
odlučuje ravnatelj Ustanove uz prethodnu suglasnost Državne uprave.

VI. KAZNENE ODREDBE

Članak 50.

Novčanom kaznom od 2.000,00 do 15.000,00 kn kaznit će se za prekršaj
pravna osoba:

- ako plovilo drži na mjestu koje nije označeno za privez (članak 4.);

- ako plovilo drži na privezu bez odobrenja Ustanove (članak 5.);

- ako se kreće plovilom unutar područja Parka prirode bez dopuštenja
(članak 6.);

- ako se plovilo kreće nedozvoljenom brzinom (članak 8.);

- ako na području Parka prirode obavlja podvodne aktivnosti bez odobrenja
Državne uprave (članak 11.);

- ako obavlja istraživanje u moru, morskom dnu i morskom podzemlju bez
odobrenja Državne uprave (članak 12.);

- ako obavlja lov školjkaša ili vadi druge morske organizme bez dopuštenja
Državne uprave (članak 21.);

- ako obavlja lov bez dozvole Ustanove (članak 22.);

- ako obavlja sječu i pošumljavanje na području Parka prirode bez uvjeta
i suglasnosti Državne uprave (članak 23.);

- ako bere, siječe i oštećuje biljni pokrov na području Parka prirode
(članak 24.);

- ako unosi strane životinjske i biljne vrste na područje Parka prirode
bez dopuštenja Državne uprave (članak 25.);

- ako iskorištava mineralne sirovine ili na bilo koji način eksploatira
prirodne izvore ili mijenja pejsaž (članak 27.);

- ako gradi ili postavi objekt bez dopuštenja Državne uprave (članak
28.);

- ako odlaže građevinski materijal, industrijski i kućni otpad, te ispušta
tekućine i upotrebljava kemijska sredstva kojima se može ugroziti izvornost
biljnog i životinjskog svijeta (članak 28.);

- ako obavlja djelatnost na području Parka prirode bez odobrenja Ustanove
(članak 36.);

- ako snima ili fotografira u komercijalne svrhe bez odobrenja Ustanove
(članak 36. stavak 1.).

Za prekršaje iz stavka 1. ovoga članka kaznit će se i odgovorna osoba
u pravnoj osobi novčanom kaznom od 500,00 do 4.000,00 kn.

Članak 51.

Novčanom kaznom od 500,00 do 5.000,00 kn kaznit će se za prekršaj fizička
osoba:

- ako plovilo drži na privezu na mjestima koja nisu označena za privez
(članak 4.);

- ako plovilo drži na privezu bez odobrenja Ustanove (članak 5.);

- ako se plovilom kreće unutar područja Parka prirode bez dopuštenja
Ustanove (članak 6.);

- ako se plovilom kreće nedozvoljenom brzinom (članak 8.);

- ako obavlja podvodne aktivnosti bez odobrenja Državne uprave (članak
11.);

- ako obavlja ribolov s alatom koji nije dozvoljen i bez dozvole (članak
13., 15. i 16.);

- ako obavlja rekreacijsko-športski ribolov s alatom koji nije dozvoljen
i bez dozvole (članak 17. i 18.);

- ako lovi školjkaše i druge morske organizme bez dopuštenja Državne
uprave (članak 21.);

- ako obavlja lov bez dozvole Ustanove (članak 22.);

- ako obavlja sječu ili pošumljavanje na području Parka prirode bez
odobrenja Državne uprave (članak 23.);

- ako bere, siječe i oštećuje biljni pokrov na području Parka prirode
(članak 24.);

- ako unosi strane životinjske i biljne vrste na području Parka prirode
bez dopuštenja Državne uprave (članak 25.);

- ako loži vatru izvan naselja i mjesta koja su posebno označena i određena
za tu namjenu (članak 26.);

- ako iskorištava mineralne sirovine ili na bilo koji drugi način eksploatira
prirodne izvore ili mijenja pejsaž (članak 27.);

- ako gradi ili postavi objekt bez dopuštenja Državne uprave (članak
28.);

- ako odlaže građevinski otpadni materijal, industrijski i kućni otpad,
ispušta tekućine i upotrebljava kemijska sredstva kojima se može ugroziti
izvornost biljnog i životinjskog svijeta (članak 28.);

- ako vodi psa van šetnih staza i bez brnjice (članak 29.);

- ako se zatekne u Parku prirode bez ulaznice (članak 31.);

- ako se kreće izvan područja namijenjenih za razgledavanje i posjećivanje
(članak 33.);

- ako se kreće s vatrenim oružjem na području Parka prirode (članak
35.);

- ako obavlja djelatnost na području Parka prirode bez odobrenja Ustanove
(članak 36.);

- ako snima ili fotografira u komercijalne svrhe bez odobrenja Ustanove
(članak 36. stavak 1.).

Za prekršaje iz stavka 1. ovoga članka nadzornik može izricati i naplaćivati
mandatnu kaznu u iznosu od 400,00 kn.

Članak 52.

Prihodi ostvareni od naknada i mandatnih kazni, prihod su Ustanove i
koriste se za zaštitu i promicanje Parka prirode.

VII. PRIJELAZNE I ZAVRŠENE ODREDBE

Članak 53.

Ravnatelj Državne uprave i ravnatelj Ustanove donijet će provedbene
propise, prema odredbama ovoga Pravilnika, u roku od 30 dana od dana stupanja
na snagu ovoga Pravilnika.

Ustanova će u roku od 60 dana od dana stupanja na snagu ovoga Pravilnika
obaviti označavanja u području Parka prirode sukladno ovom Pravilniku.

Članak 54.

Stupanjem na snagu ovoga Pravilnika prestaje važiti Odluka o unutarnjem
redu u Parku prirode "Telašćica" (Službeni vjesnik općina Benkovac, Biograd,
Obrovac i Zadar", br. 23/86).

Članak 55.

Ovaj Pravilnik stupa na snagu osmoga dana od dana objavljivanja u "Narodnim
novinama".

Klasa: 011-04/96-04/17

Urbroj: 532/1-10-3/6-96-1

Zagreb, 2. svibnja 1996.

Ravnatelj

Ferdinand Meder, prof., v. r.

Pravilnik, NN 38/1996-770